
נוסח לא מתוקן
מושב רביעי
פרוטוקול מס' 615
מישיבת ועדת החוקה חוק ומשפט
יום שלישי, י"ג בחשוון התשס"ה (15 בנובמבר 2005), שעה 12:00
סדר היום:
תקנות החברות (תנאים ומבחנים לדירקטור בעל מומחיות חשבונאית ופיננסית ולדירקטור בעל כשירות מקצועית), התשס"ה-2005. התקנות מצורפות בסוף הפרוטוקול.
נכחו:
חברי הוועדה:

רשף חן  -  היו"ר
מוזמנים:

עו"ד מרים אילני – משרד המשפטים
צ'רלי בוזגלו – משרד המשפטים, מתמחה
מוטי ימין – מח' תאגידים, רשות לניירות ערך
גלית כהן – מח' תאגידים, רשות לניירות ערך
נתי שילה – יועמ"ש, איגוד החברות הציבוריות
עדי גרינבוים – לשכת רואי חשבון
גליה לוי – לשכת רואי חשבון
אדוארד בלאו – מנכ"ל מפלגת עלי"ה
יועצת משפטית: אפרת רוזן
מנהלת הוועדה: דורית ואג
קצרנית: אסתר מימון
תקנות החברות (תנאים ומבחנים לדירקטור בעל מומחיות חשבונאית ופיננסית ולדירקטור בעל כשירות מקצועית), התשס"ה-2005
היו"ר רשף חן:

אני מבקש לפתוח את ישיבת ועדת החוקה, חוק ומשפט. במה מתחילים?
אפרת רוזן:

יש רק סט אחד, תקנות החברות (תנאים ומבחנים לדירקטור בעל מומחיות חשבונאית ופיננסית ולדירקטור בעל כשירות מקצועית), התשס"ה-2005.
מרים אילני:

נציג את התיקון האחרון, שבעקבותיו אנחנו עושים את התקנות האלה. בתיקון מס' 3 קבענו שכל הדח"צים בחברה ציבורית יהיו בעלי כשירות מקצועית בסיסית כלשהי, כפי שיקבע השר, ואת זה אנחנו צריכים לקבוע, ולפחות אחד מהם יהיה בעל מומחיות חשבונאית ופיננסית, כפי שיקבע השר, ואת זה אנחנו צריכים לקבוע. 
היו"ר רשף חן:

כתוב "בעלי כשירות מקצועית כמשמעותה לפי סעיף 240".
מרים אילני:

זה מפנה לתקנות.


דבר נוסף. בסעיף 92 לחוק, בלי קשר לדח"צים, נקבע שהדירקטוריון יקבע כמה דירקטורים בעלי מומחיות חשבונאית ופיננסית צריכים להיות בחברה, בהתאם לגודל שלה ולהיקפה, גם אם הוא לא דח"צ, אלא אם החברה הזאת מאוד גדולה ועוסקת בדברים שיש בהם הרבה היבטים חשבונאיים, יצטרכו יותר אחד. החובה היא לאחד לפחות, אבל יכול להיות שהדירקטוריון יקבע שצריך יותר. גם לגבי זה התנאים הרלוונטיים הם התנאים שנקבעים בתקנות שהבאנו.

עד היום יש הנחיה של הרשות לניירות ערך, כבר שנה וחצי פועלים לפיה, שכל חברה תגלה כמה דירקטורים בעלי מומחיות חשבונאית ופיננסית יש להם. אם אין לה מספיק, היא צריכה לגלות למה, אבל הכול בהיבט של הגילוי, לא חובה למנות. השינוי לעומת ההנחיה, שכאן זה לא רק גילוי, אלא חובת מינוי. התבססנו בהקשר הזה, מבחינת התנאים והמבחנים, על הנחיות של הרשות, שקבעו אותם לפי כללי הבורסה בארצות-הברית.
אפרת רוזן:

(קוראת תקנה 1 לתקנות החברות (תנאים ומבחנים לדירקטור בעל מומחיות חשבונאית ופיננסית ולדירקטור בעל כשירות מקצועית), התשס"ה-2005)
היו"ר רשף חן:

האם הדרישות מצטברות? האם זה נושאים עסקיים, חשבונאיים, בקרה פנימית ודוחות כספיים?
מרים אילני:

כן.
היו"ר רשף חן:

אם מישהו חשבונאי ולא עסק מעולם בבקרה פנימית, האם הוא פסול? זה לא סביר.
מרים אילני:

כן, בכולם. אני משערת שזה יהיה כמו מטוטלת, בעיקר בחשבונאות, וקצת בבקרה פנימית. הוא צריך להבין בכל הנושאים.
היו"ר רשף חן:

הנוסח כאן ניתן לפירוש, שהוא צריך מיומנות גבוהה – אני רוצה לדעת מה זה מיומנות גבוהה – בכל אחד ואחד מאלה. מיומנות גבוהה בנושאים חשבונאיים זה רואה חשבון, בבקרה פנימית זה מבקר פנים בעל ניסיון, ודוחות כספיים זה רואה חשבון. זאת אומרת, רק מי שהוא רואה חשבון בעל ניסיון בבקרת פנים.
מרים אילני:

בקרה פנימית זה מסוג הדברים שאני חושבת שמי שיש לו ניסיון בחשבונאות ובדוחות כספיים, יש לו גם את הניסיון הזה. רק זה כשלעצמו, ודאי שלא מספיק. 
מוטי ימין:

בעיקר הדגש על הסיפה, בהמשך כתוב "באופן המאפשר לו להבין לעמקם את הדוחות הכספיים", כי זאת למעשה החשיבות של מינוי דירקטור כאמור בדירקטוריון.
היו"ר רשף חן:

מה שכתבתם פה זה רואה חשבון בעל ניסיון.
מרים אילני:

לא רק רואה חשבון.
היו"ר רשף חן:

כשכתבנו "כשירות חשבונאית ופיננסית", ואם אני זוכר נכון גם דיברנו על זה, שיש אנשים שהם פעילים בתחומי הפיננסים, והם לא רואי חשבון. 
מרים אילני:

הם חייבים להבין לעומק דוחות כספיים, הם לא חייבים רישיון של רואה חשבון. למשל, איש שעבד כמה שנים במחלקת תאגידים ברשות לניירות ערך.
היו"ר רשף חן:

איזה ניסיון יש לו בבקרת פנים? 
מרים אילני:

יש לו. הוא מכיר את זה.
היו"ר רשף חן:

הוא לא מכיר כלום.

חשב של חברה לא עסק יום אחד בבקרת פנים. היה חשב של חברה גדולה, הוא פיננסייר מהדרגה הראשונה, והוא יודע לקרוא את הספרים האלה מלמעלה ולמטה, הוא לא עסק בבקשה.
מוטי ימין:

מה שחשוב בסופו של דבר זה הידע וההשכלה המצטברים שלו, ופה נתנו אולי כמה מאפיינים, אבל הדגש, לעורר את הדיון הרלוונטי בדוחות הכספיים.
היו"ר רשף חן:

הבעיה שלי היא ברמת הניסוח. אין בינינו מחלוקת על המהות, כולנו מסכימים על סוגי האנשים שצריכים להיות שם, אבל הניסוח שעולה פה אלה תנאים מצטברים, והוא צריך מיומנות גבוהה בכל אחד ואחד מהם. נושאים עסקיים-חשבונאיים ודוחות כספיים זה מכנה משותף לכל מי שפעיל בנושאים האלה, אבל בקרה פנימית זה ממש מקצוע. היינו יכולים לכתוב פה: עריכת דין, ואז היינו מצמצמים את זה רק לרואה חשבון שהוא עורך-דין.
נתי שילה:

אולי אפשר להוריד את זה.
היו"ר רשף חן:

השאלה, אם בקרת הפנים הזאת בכלל דרושה?

נתי שילה:

זה לא הדבר החיוני.
היו"ר רשף חן:

בקרת פנים היום זה מקצוע, יש דבר כזה מבקר פנים, יש לשכת מבקרי פנים. זה בכלל לא האנשים האלה.
מרים אילני:

אני לא יודעת אם הכוונה היתה של מבקר פנים במובן- - -
היו"ר רשף חן:

אני מניח שהכוונה היתה ביקורת על חשבונות.
מרים אילני:

המונח לא טוב.
היו"ר רשף חן:

אני ממש מציע למחוק את המילה "בקרת פנים" ופשוט להסתפק בנושאים עסקיים, חשבונאיים. צריך להוריד את הבקרה הפנימית. אם את מדברת על מישהו שהוא בעל מיומנות גבוהה בנושאים עסקיים, חשבונאיים ודוחות כספיים, אלה תנאים מצטברים.
מרים אילני:

הכוונה היתה לבקרה בנושאים האלה, לא לבקרה על שמירת החוק בחברה.
אדוארד בלאו:

בקרה פנימית בחברה זה נושא מאוד מוגדר, מאוד ספציפי, זה מקצוע בפני עצמו, הוא שונה מהכישורים האחרים הנדרשים. אתה צודק.
מרים אילני:

אני מקבלת את ההערה, ואני רוצה לתקן את זה.
היו"ר רשף חן:

פה מוחקים את הבקרה הפנימית, וכותבים: הבנה בנושאים עסקיים, חשבונאיים ודוחות כספיים.

מה זה "סוגיות בקרה", למה לא לכתוב סוגיות עסקיות?
מרים אילני:

"סוגיות בקרה" זה איך אתה בוחן את תהליך הכנת הדוחות בחברה.
היו"ר רשף חן:

אפשר לכתוב: סוגיות בקרה חשבונאית, כי זו הבקרה שאתם מתכוונים אליה.
מרים אילני:

נכון, זאת הכוונה.
היו"ר רשף חן:

את סעיף קטן (4) אני לא מבין.
מרים אילני:

פה צריך לשנות. פה צריך לדבר גם כן על בקרה חשבונאית.
מוטי ימין:

זה כבר נכנס לסעיף קטן (1).
מרים אילני:

אפשר להוריד את זה.
אפרת רוזן:

(קוראת תקנה 2(א) לתקנות החברות (תנאים ומבחנים לדירקטור בעל מומחיות חשבונאית ופיננסית ולדירקטור בעל כשירות מקצועית), התשס"ה-2005)
מרים אילני:

סעיף קטן (1) לקוח מסעיף 16(א) לחוק החברות הממשלתיות, והוספנו את הסיפה "או בתחום הרלוונטי לתפקיד". חשבנו שיש תארים שלא מופיעים ספציפית פה, אבל הם רלוונטיים להיותך דירקטור. למשל, אם פעם יהיה תואר בביקורת פנים, היום אין, זה גם מתאים.
היו"ר רשף חן:

אז תצטרכו לתקן את התקנות. אני מבין את הפסקה שאם החברה היא חברה לבנייה, אנחנו לוקחים דירקטור שהוא מהנדס; לחברת מחשבים, אנחנו לוקחים מהנדס מחשבים. זה תואר אקדמי בסוג העיסוק של החברה. לכן למה לא לכתוב: או תואר אקדמי אחר בתחום העיסוק של החברה?

מרים אילני:

כך זה מופיע בחוק החברות הממשלתיות, וזה הוסף בעקבות ההתלבטות שלנו האם זו תהיה רשימה סגורה. ודווקא השרה ביקשה לפתוח לתחומים אחרים שיכולים להיות רלוונטיים לדירקטור.
היו"ר רשף חן:

קודם כול, יש לי בעיה ניסוחית. "הכל בתחום עיסוקה העיקרי של החברה או בתחום הרלוונטי לתפקיד", לכאורה זה מתייחס גם למינהל עסקים, ראיית חשבון, משפטים ומינהל ציבורי. הפיסוק פה כזה שאני לא מבין.

הנושא של תואר אקדמי או שהוא השלים לימודי השכלה גבוהה אחרת. מה זה השכלה גבוהה שהיא לא אקדמית?
מרים אילני:

כל המכללות.
היו"ר רשף חן:

הנדסאי בניין, האם הוא טוב מבחינתנו? אנחנו אומרים שלא.
מרים אילני:

יכול להיות שכן.
היו"ר רשף חן:

אל תכתבי "אקדמי", תכתבי: או שהוא בעל השכלה גבוהה בתחום רלוונטי. אם מישהו מבין מה זו השכלה גבוהה, אני לא כל כך, זה טוב. צריך להחליט או שדורשים אקדמיים או שלא דורשים אקדמיים. ברור שאם אנחנו מסכימים שיהיה הנדסאי, כלול בזה גם האקדמי.
מרים אילני:

זה לקוח מילה-מילה מחוק החברות הממשלתיות.
מוטי ימין:

אדוני היושב-ראש, אם אנחנו מסתפקים בהגדרה "השכלה גבוהה אחרת", נכנס בא ממילא תואר אקדמי.
צ'רלי בוזגלו:


יש השכלה גבוהה שלא אקדמית.
היו"ר רשף חן:

כן, אבל אין השכלה אקדמית שהיא לא גבוהה. אם אני אומר "השכלה גבוהה בתחום עיסוקה של החברה", אמרתי השכלה אקדמית בתחום עיסוקה של החברה, אין צורך להגיד את זה פעמיים.
מרים אילני:

זה נכון, אבל זה לא מפריע. זה לקוח מתוך חוק החברות. נוח לי להשתמש בחקיקה קיימת.
היו"ר רשף חן:

בסדר. עכשיו, איך פותרים את העניין של הפסיק? צריך למחוק את הפסיק, ולמחוק "הכול". או לכתוב: "תואר אקדמאי אחר, או שהוא השלים לימודי השכלה גבוהה אחרת, בתחום עיסוקה העיקרי של החברה או בתחום הרלוונטי לתפקיד".
מרים אילני:

עשו תיקון מיוחד לסעיף 16, ומוסיפים את המילה "הכול", כדי שזה יהיה ברור שהכול בתחום עיסוקה של החברה. זאת אומרת, שהכול כולל גם לעניין ההשכלה גבוהה וגם לעניין התואר.

אפרת רוזן:

הכול מתייחס להשכלה גבוהה אחרת או לתואר אקדמי. המהות מוסכמת. תדברי עם נסחית החוק לראות שזאת הדרך הנכונה לכתוב.

מרים אילני:

תיקנו את חוק החברות הממשלתיות כדי להבהיר את זה.
היו"ר רשף חן:

"הוא בעל ניסיון של חמש שנים לפחות באחד מאלה, או שהוא בעל ניסיון מצטבר של חמש שנים לפחות בשניים או יותר מאלה."

אפרת רוזן:

זה חלופי לתנאי ההשכלה.
היו"ר רשף חן:

יש פה שוב חזרה. בעל ניסיון מצטבר של חמש שנים בכל אחד מאלה, זה מה שאתם אומרים.
מרים אילני:

לפי ההצעה פה אתה לא יכול שיהיה שנה בפסקה (א), שנה בפסקה (ב) ושנתיים בפסקה (ג). זאת אומרת, זה חמש שנים באחד, או מצטבר רק בשניים.
היו"ר רשף חן:

פסקה (ג) מרוקנת הכול מתוכן. הוא מנכ"ל, גם אם אין לו שום הכשרה. אם התאגיד גדול מספיק, סימן שיודעים למה.
מרים אילני:

הוא בתפקיד בכיר בתחום הניהול, הוא עוסק בניהול של תאגיד בעל היקף עסקים משמעותי.
היו"ר רשף חן:

הוא מנהל בפועל, בלי שום הכשרה מקצועית, יש לו ניסיון ניהולי כלשהו בפועל. זה מה שאתם מנסים להגיד פה.
מרים אילני:

בעיקר זה הכישורים שלו בניהול, גם אם הוא הולך להיות דח"צ בחברת מחשבים. היתה לנו התלבטות אם בכלל לדרוש. בוועדה הכניסו את הדרישה שגם הדירקטור השני יהיה בעל כשירות כלשהי. היתה לנו התלבטות על זה, כי אין כשל שוק בעניין הזה. עשינו מדגם עם הרשות לניירות ערך וראינו שהדח"צים כולם בעלי השכלה סבירה לדירקטור, אז לא רצינו להתערב. בסופו של דבר הכנסנו את זה כמשהו בחוק. 
היו"ר רשף חן:

"בכהונה ציבורית בכירה או בתפקיד בכיר בשירות הציבורי", זאת אומרת, אם הוא היה חבר כנסת או קצין בצבא, מה זה קשור בכלל לניהול?
מרים אילני:

קצין בצבא קשור לניהול. הכוונה שהדירקטור לא יהיה אנאלפבית, הכוונה שלא יהיה חסר השכלה. הדירקטור הזה לא כל כך שונה מהדירקטורים האחרים שאתה לא מבקש מהם כלום. כל מה ששונה, זה עניין הזיקה, שאין לו זיקה לבעל השליטה, אבל בעצם התפקידים שלו הם אותם תפקידים כמו של כל הדירקטורים, ולא דרשת מהם כלום.
היו"ר רשף חן:

אני מצפה ממנו להיות הדירקטור האובייקטיבי, זה שלא יהיה תלוי באף אחד.
מרים אילני:

הוא אובייקטיבי, אין לו זיקה. בהתחלה חשבנו על 12 שנות לימוד, על בגרות, על משהו, על תואר כלשהו, בסוף אמרנו: לא, אם הוא דירקטור, שיהיה לו כושר בניהול. מעבר לזה להרחיב, זה נראה לי מוגזם.
מוטי ימין:

לנו אין התנגדות לדרך שבה זה מוצג. אנחנו רואים בזה שיפור לעומת המצב הקיים.
מרים אילני:

במצב הקיים לא ראינו בעייתיות.
מוטי ימין:

לגבי דירקטורים חיצוניים בחברות ציבוריות, לקחנו מדגם אקראי, וגילינו שהם מגיעים עם השכלה גבוהה. להבדיל, אם נעשה מדגם לגבי דירקטורים שלא חיצוניים, יכול להיות שנגיע לתוצאות שונות.
נתי שילה:

חלה התפתחות חיובית בעסק הזה. פחדו שישימו שם סמרטוטים וחדלי אישים.

היו"ר רשף חן:

עם פסקה (ג) אני חי טוב.
אפרת רוזן:

(קוראת תקנה 2(ב) ו-3 לתקנות החברות (תנאים ומבחנים לדירקטור בעל מומחיות חשבונאית ופיננסית ולדירקטור בעל כשירות מקצועית), התשס"ה-2005)
רשף חן:

(קורא תקנה 4 לתקנות החברות (תנאים ומבחנים לדירקטור בעל מומחיות חשבונאית ופיננסית ולדירקטור בעל כשירות מקצועית), התשס"ה-2005)
נתי שילה:

כיוון שהיתה אי בהירות בסעיף א(1),  כיוון שיש שתי חלופות שיוצרות בלבול, וממילא יש גם פסקה (2), שפסקה (1) תפוצל לשתי פסקאות ובעל ניסיון יהיה סעיף קטן (3), ואז ברור שהכול חלופות.
היו"ר רשף חן:

זה ממש רעיון טוב, כי יש תארים כלליים ויש השכלה בתחום העיסוק.

התקנות אושרו.
הישיבה ננעלה בשעה 12:35
תקנות החברות (תנאים ומבחנים לדירקטור בעל מומחיות חשבונאית ופיננסית ולדירקטור בעל כשירות מקצועית ),  התשס"ו – 2005

בתוקף סמכותי לפי סעיפים  240(א1)(2) ו - 366 לחוק החברות, התשנ"ט- 1999 
 (להלן - החוק), לאחר התייעצות עם רשות ניירות ערך, ובאישור ועדת החוקה, חוק ומשפט של הכנסת, אני מתקין תקנות אלה: 

	1. דירקטור בעל מומחיות חשבונאית ופיננסית הוא מי שבשל השכלתו ניסיונו וכישוריו הוא בעל מיומנות גבוהה והבנה בנושאים עסקיים - חשבונאיים, בקרה פנימית ודוחות כספיים באופן המאפשר לו להבין לעמקם את הדוחות הכספיים של החברה ולעורר דיון בקשר לאופן הצגתם של הנתונים הכספיים;  הערכת מיומנותו  החשבונאית והפיננסית של דירקטור תעשה על ידי הדירקטוריון, ויובאו במכלול השיקולים, בין היתר, השכלתו, ניסיונו, וידיעותיו בנושאים אלה:

(1) סוגיות חשבונאיות וסוגיות בקרה האופייניות לענף בו פועלת החברה ולחברות בסדר הגודל והמורכבות של החברה;

(2) תפקידיו של רואה החשבון המבקר והחובות המוטלות עליו ;

(3) הכנת דוחות כספיים ואישורם לפי החוק ולפי חוק ניירות ערך;

(4) מערכות בקרה פנימית בחברות בסדר גודל והמורכבות של החברה.    


	
	דירקטור בעל מומחיות חשבונאית ופיננסית


	2. (א) דירקטור  בעל כשירות מקצועית הוא מי שמתקיים בו אחד מהתנאים האלה:

(1) בעל תואר אקדמאי באחד מן המקצועות האלה: כלכלה, מינהל עסקים, ראיית חשבון, משפטים, מנהל ציבורי או תואר אקדמאי אחר או שהוא השלים לימודי השכלה גבוהה אחרת, הכל בתחום עיסוקה העיקרי של החברה או בתחום הרלוונטי לתפקיד; 

   (2)  הוא בעל ניסיון של חמש שנים לפחות באחד מאלה, או שהוא בעל

נסיון מצטבר של חמש שנים לפחות בשניים או יותר מאלה:

     (א) בתפקיד בכיר בתחום הניהול העיסקי של תאגיד בעל היקף   עסקים משמעותי ;

(ב) בכהונה ציבורית בכירה או בתפקיד בכיר בשירות הציבורי;

(ג) בתפקיד בכיר בתחום עיסוקיה העיקריים של החברה.

(ב)  הערכת הכשירות המקצועית של המעמד תעשה על ידי הדירקטוריון.

	3. (א) בהצהרה לפי סעיף 241 יצהיר המעמד גם לגבי השכלתו ונסיונו ככל שהם רלוונטיים לשם בחינה האם מתקיימים בו התנאים והמבחנים לפי תקנות אלה וכן יצרף מסמכים ותעודות התומכים בהצהרתו;

(ב) דירקטור שהחברה קבעה שניתן לראותו כבעל מומחיות חשבונאית ופיננסית לצורך עמידה במספר המזערי שנקבע לפי סעיף 92(א)(12)  יצהיר כמפורט בתקנת משנה (א).


	
	הצהרה

	4. תחילתן של תקנות אלו שלושים ימים מיום פרסומן.
	
	תחילה


 ( ________ התשס"ו,_______ 2005)




___________

